Leerder slaan assistent tot in hospitaal’n Skermskoot uit die video van waar ’n leerder ’n assistent by ’n skool in Florida in die VSA aanrand. ŉ 17-jarige leerder van Florida in die VSA het ŉ onderwysassistent aangeval en bewusteloos geslaan nadat sy dié tiener se Nintendo-speletjiestoestel tydens ŉ klas afgevat het. Die voorval het verlede Dinsdag by die Matanzas High School in Palm Coast plaasgevind. Polisiebeamptes van Flagler het intussen beeldmateriaal van die aanranding vrygestel, wat teen Woensdag al meer as 1, 4 miljoen keer op YouTube gekyk is. Die video kan sensitiewe kykers ontstel. Op die video kan gesien word hoe die leerder die assistent kragtig en gewelddadig stamp, skop en slaan. Sy was byna onmiddellik bewusteloos ná die harde stamp en het bewegingloos op die grond gelê terwyl die tiener aangehou het om haar te slaan en skop – selfs terwyl ander personeellede probeer het om hom van die vrou af te trek. Sy het veral houe teen die agterkant van haar kop gekry. Die 17-jarige is na afloop van die voorval in hegtenis geneem en is luidens ŉ berig op Fox News steeds in polisieaanhouding. Hy word aangekla van aanranding met die doel om ernstig te beseer. Volgens die polisie het die assistent die tiener se Nintendo Switch, ŉ handtoestel waarop videospeletjies gespeel kan word, gedurende ŉ onderrigsessie by hom afgeneem, wat die leerder rooi laat sien het. Wesh TV berig dat die tiener ŉ “leerder met spesiale behoeftes” is. Hy is glo sowat twee meter lank en weeg 120 kg – heelwat groter as die skraal assistent. Sy is glo spesifiek aangestel met doel om leerders by te staan wat spesiale leerprogramme volg. Polisiehoof Rick Staly het aan Wesh TV gesê dat die voorval maklik in moord kon ontaard het. Luidens ŉ berig op Daily Mail het die leerder glo voor die aanval aan ŉ ander leerder gesê dat hy die assistent “gaan doodmaak” omdat sy sy speletjie gevat het. Volgens USA Today het die tiener ook aggressief geraak toe polisiebeamptes op die toneel nie aan hom ŉ antwoord kon verskaf oor wat volgende met hom gaan gebeur nie. Hy het glo ŉ tafel en rekenaarstelsel geskop. Luidens dié berig het hy ook na die slagoffer gespoeg terwyl nooddienswerkers haar behandel en polisiebeamptes hom in boeie van die toneel verwyder het. Sy is na afloop van die aanranding in die hospitaal opgeneem, maar is intussen weer ontslaan.